Lavočkin La-7

**Lavočkin La-7** () – tarybinis Antrojo pasaulinio karo pabaigos laikų vienmotoris vienvietis monoplanas naikintuvas ir šturmo lėktuvas, patobulintas La-5FN variantas. Konstruktorius Semionas Lavočkinas (konstruktorių biuras OKB-21 Gorkyje). 

## La-7 istorija
1943 m. spalį buvo pagamintas pirmasis La-7 prototipas (La-120). Lapkritį jis pakilo į orą, vasario 16 d. prasidėjo valstybiniai bandymai. 1944 m. pavasarį naujasis naikintuvas (pavadintas La-7) pasirodė fronte – pradžioje gvardijos pulkuose, pvz., 176-ajame gvardijos naikintuvų aviacijos pulke, vėliau ir kituose. 1944 m. lapkričio mėnesį vietoje La-5FN buvo gaminami jau tik La-7. 

La-7 laikomas vienu iš geriausių serijinių Antrojo pasaulinio karo fronto naikintuvų. Pasižymėjo puikiu manevringumu ir galinga ginkluote. Manoma, kad savo kovinėmis savybėmis mažuose ir vidutiniuose aukščiuose pranoko geriausius to meto sraigtinius Vokietijos, Anglijos ir JAV naikintuvus. Pasižymėjo dideliu veiksnumu, paprastu valdymu. 

Iki Antrojo pasaulinio karo pabaigos pagaminti 5753 naikintuvai La-7.

## Skirtumai, lyginant su La-5FN
Dydžiu ir forma La-7 mažai skyrėsi nuo La-5. La-7 turėjo metalinius sparno lonžeronus, kaip ir paskutinių serijų La-5FN. Nerviūros ir danga liko tokie patys. Metalinių lonžeronų skerspjūvis žymiai sumažėjo, tad sparnuose atsirado daugiau vietos degalų bakams. Lonžeronų masė sumažėjo apie 100 kg. 
Lėktuvo aerodinaminės savybės irgi žymiai pagerėjo, nes buvo pagerintos aerodinaminės radiatoriaus formos, pagal ką vizualiai galima atskirti La-7 ir La-5FN. Buvo pagerinta vidinė lėktuvo hermetizacija, nes buvo visiškai panaikinti plyšiai kapote, tarpai tarp pertvarų ir pro jas einančių vamzdžių. Dėl šių priežasčių La-7 pasižymėjo didesniu greičiu, kilimo greičiu ir didžiausiu skrydžio aukščiu.

## Ginkluotė ir šarvuotė
La-7 buvo ginkluotas patrankomis 2 × 20 mm ŠVAK arba 3 × 20 mm B-20 su hidromechaniniais sinchronizatoriais, apsaugančiais propelerių mentes nuo patrankų sviedinių.. Dažniausiai La-7 buvo ginkluoti dviem patrankomis ŠVAK (kiekviena su 180 šovinių atsarga). 

Patrankos šoviniai buvo su sviediniais:
* BZ (*БЗ; бронебойно-зажигательный* - 'šarvamušis padegamasis'), masė 97 g. 100 m nuotoliu statmenai pramušdavo 20 mm šarvą.
* OZ (*ОЗ; осколочно-зажигательный* - 'skeveldrinis padegamasis'), masė 96 g.

Ant posparninių pakabų galėjo gabenti iki 200 kg bombų (po 100 kg po kiekvienu sparnu). Dažniausiai naudojo fugasines aviabombas FAB-50 ir FAB-100, padegamąsias ZAB-50 ir ZAB-100. 

Už piloto krėslo atlošo buvo šarvinė plokštė (), storis 8,5-10 mm, priklausomai nuo gamybos metų. 

## Modifikacijos

* *La-7TK*
* *La-7B20*
* *La-7R*
* *La-7PVRD*
* *La-7 М-71*
* *La-7UTI*

## Išlikę egzemplioriai
* Ivano Kožedubo La-7, kuriuo buvo numušti 16 (iš 62) priešo lėktuvų, yra Rusijos Federacijos Karinių oro pajėgų centrinio muziejaus ekspozicijoje Monine (Maskvos sritis, Rusija).
* La-7 (gamyklos numeris Nr.45210860) yra Prahos aviacijos muziejaus ekspozicijoje Kbeluose. Gautas iš TSRS 1945 m. gegužę ir priklausė 1-ajai Čekoslovakijos suvestinei aviacijos divizijai.

## Pagrindinės charakteristikos
Pagrindinės versijos La-7 charakterisktikos:
* Ekipažas: vienas pilotas
* Ilgis: 8,60 m 
* Sparnų mojis: 9,80 m
* Aukštis: 2,54 m
* Sparnų plotas: 17,5 m²
* Tuščio svoris: 2605 kg
* Pakrauto svoris: 3265 kg 
* Didžiausias pakilimo svoris: 3402 kg
* Variklis: 1 × AŠ-82FN (1850 AG) / AŠ-83 (1900 AG) / AŠ-71 (2000 AG) dvieilis
* Propeleris: 3 menčių VIŠ-105V-4
* Didžiausias greitis: 597 km/h (jūros lygyje), 680 km/h (aukštyje)
* Veikimo nuotolis: 635 km 
* Skrydžio lubos: 10750 m 
* Kilimo greitis: 18,3 m/s (5000 m per 5,3 min.)

Ginkluotė
* 2× 20 mm ŠVAK (''ШВАК'') patranka (po 200 šov. patrankai) arba 3х 20 mm B-20 (po 100 šov. patrankai) 
* 8× RS-82 (*PC-82*) raketos arba iki 500 kg bombų
* 2x posparninės pakabos (kiekviena skirta vienai FAB-50, FAB-100, ZAB-50, ZAB-100) 

## Nuorodos
* Отзывы о самолете Ла-7 № 45210139 и его пилотажных свойствах летчиков-испытателей ЛИИ (июнь 1944)
* Фото Ла-7 Ивана Кожедуба в музее Монино.
* 50 фото Ла-7 Ивана Кожедуба в музее Монино
* Вооружение Ла-7. Краткая инструкция. 1945